Útvar hlavného kontrolóra 
mesta Košice

Správa
o výsledku kontroly

     V súlade s oprávnením podľa zákona č. 369/1990 Zb. o obecnom zriadení v znení neskorších zmien a doplnkov vykonal Útvar hlavného kontrolóra Mesta Košice v čase od 19. 10. 2011 do 18.11.2011 kontrolu nakladania s majetkom a vybraných položiek príjmov a výdavkov v Základnej škole Slobody č.1, Košice za obdobie rokov 2009 a 2010.
      Kontrola bola vykonaná v zmysle zákona č. 502/2001 Z. z. o finančnej kontrole a vnútornom audite.
Kontrolou bolo zistené:
I.	Personálne zmeny
     Za kontrolované obdobie v čase od 01. 01. 2009 do 31. 12. 2010 vykonávala funkciu riaditeľa Základnej školy (ZŠ) Mgr. Z. H. Hospodárku a zároveň pokladničku ZŠ od 01. 08. 2008 do 01.08.2009 vykonávala A. D., toho času je na materskej dovolenke. Od 01. 08. 2009 do 31. 10. 2010 vykonávala hospodárku a pokladničku ZŠ S. A. Zmena vo funkcii hospodárky ZŠ nastala od 03. 11. 2010, ktorú počas kontrolovaného obdobia vykonávala G. B., ktorá súčasne vykonáva aj pokladničku ZŠ. K ďalšej personálnej zmene došlo vo funkcii vedúcej školskej jedálne (ŠJ). V období od 01. 07. 2002 do 31.10.2010 túto funkciu vykonávala M. P., s ktorou bol ukončený pracovný pomer. Od 01. 11. 2010 funkciu vedúcej školskej jedálne vykonáva S. A., ktorá súčasne vykonáva aj pokladničku (ŠJ).
II.	Hospodárenie s majetkom
Z predloženej dokumentácie z inventarizácie majetku vykonanej v roku 2009 a 2010 bolo zistené, že inventúry boli vykonané v čase od 22. 12. 2009 do 31. 12. 2009 a v roku 2010 v čase od 22.12.2010 do 31. 12. 2010. Podľa jednotlivých prehľadov o výsledku inventarizácie za rok 2009 spracovaných inventarizačnou komisiou vedie v evidencii nasledujúci majetok:
Účet                                názov                                    stav k 31. 12. 2009
021 11                            budovy                                           628 834,59 €
021 21                            stavby                                             83 645,65 €
022 41                            pracovné stroje a zariadenia              14 714,92 €
022 51                            prístroje a zariadenia                           4 273,27 €
022 27                            majetok – stavby                                2 195,27 €
031 91                            pozemok                                          13 672,08 €
Spolu HIM                                                                             747 335,78 €
Celková hodnota užívaného majetku k 31. 12. 2009 je v obstarávacej cene 747 335,78 €. ZŠ k 31.12. 2009 neeviduje na účte 321 – záväzky z obchodného styku.
Celková hodnota užívaného majetku k 31. 12. 2010 je v obstarávacej cene 753 318,29 €. Kontrolou bolo zistené, že vyššie uvedený majetok ZŠ užíva a spravuje na základe Zmluvy o správe zvereného majetku so svojim zriaďovateľom Mestom Košice uzavretou dňa 10. 02. 2004.      

       Účet                                    názov                                       stav k 31. 12. 2010
021 11                                 budovy                                           628 834,59 €
021 21                                 stavby                                              83 645,65 €
022 41                                 pracovné stroje a zariadenia              20 640,02 €
022 51                                 prístroje a zariadenia VZ                     4 273,27 €
022 70                                 majetok – stavby                                2 195,27 €
031 91                                 pozemok                                          13 729,50 €
Spolu HIM:                                                                                753 318,29 €

	ZŠ eviduje k 31. 12. 2010 na účte 321 – záväzky z obchodného styku v celkovej výške 2 030,60 €. Ide o záväzky od dodávateľa TEHO s.r.o. za odber tepla. Záväzok je v lehote splatnosti.
III.	Inventarizácia majetku
V zmysle § 6 ods. 3 zákona č. 431/2002 Z. z. o účtovníctve (ďalej len zákon o účtovníctve), účtovná jednotka je povinná inventarizovať majetok, záväzky a rozdiel majetku a záväzkov podľa § 29 a § 30. V zmysle § 8 ods. 1 zákona o účtovníctve , účtovná jednotka je povinná viesť účtovníctvo správne, úplne, preukázateľne, zrozumiteľne a spôsobom zaručujúcim trvalosť účtovných záznamov. Podľa § 8 ods. 4 zákona o účtovníctve, účtovníctvo účtovnej jednotky je preukázateľné, ak všetky záznamy sú preukázateľné a účtovná jednotka vykonala inventarizáciu majetku. Podľa predloženej dokumentácie z inventarizácie vyplýva, že ZŠ vykonala inventarizáciu drobného dlhodobého hmotného majetku (účet 028) DHIM v roku 2009 aj v roku 2010. DHM a DNHM je vedený v hlavnej knihe na podsúvahovom účte 771 – 2, a to v roku 2009 vo výške 41 713,62 €  a v roku 2010 vo výške 43 585,62 €. Zápis  o výsledku inventarizácie DHIM k 31. 12. 2009 a k 31. 12. 2010 je súčasťou inventarizácie majetku a záväzkov.
     Ročná inventarizácia majetku a záväzkov bola vykonaná v roku 2009 na základe príkazu riaditeľky ZŠ č. 1/2009 zo dňa 18. 12. 2009 a v roku 2010 na základe príkazu č. 1/2010 zo dňa 22. 12. 2010. Na inventarizáciu majetku bola menovaná inventarizačná komisia. Z dokladov predložených ku kontrole – zápisov z inventarizačných komisii vyplýva, že neboli zistené rozdiely medzi účtovným a fyzickým stavom. ZŠ vykonala inventarizáciu pokladní v ŠJ v roku 2009 a v roku 2010 v súlade so zákonom o účtovníctve štyri - krát v roku, pričom neboli zistené rozdiely medzi fyzickým a účtovným stavom finančných prostriedkov. 
Inventarizácia pokladne ZŠ v roku 2009 nebola vykonaná vôbec a v roku 2010 len k 31. 12. 2010, čo je v rozpore s § 29 a § 30 zákona o účtovníctve.
IV.	Príjmy a výdavky
     Plnenie príjmov a výdavkov v porovnaní k poslednej úprave rozpočtu udáva nasledujúca tabuľka (v €).
Položka	Príjmy    	Rozpočet 2009	Skutočnosť 2009	Plnenie %	Rozpočet 2010	Skutočnosť 2010	Plnenie  %	
212	Príjmy z vlastníctva	19 895,00	19  895,52	100,00	23 139,00	23 138,94	100,00	
223 002	Školské kluby -ŠKD	  1 906,00	  1 905,56	  99,97	 1 094,00	 1 093,91	100,00	
223 003	Za stravné	20 833,00	20 832,75	 99,99	26 370,00	26 369,51	100,00	
229	Ostatné príjmy	  3 842,00	  3 842,19	100,00	    568,00	     568,24	100,00	
312	Granty –ostatné príjmy	-		-	-	11 309,00	11 309,34	100,00	
223 001	Príjem z predaja tovaru	-	-	-	14, 00	14,01	100,00	
	Príjmy spolu:	46 476,00	46 476,02	100,00	62 494,00	62 493,95	100,00	
     
Položka 	Výdavky	Rozpočet 2009	Skutočnosť 2009	Plnenie %	Rozpočet 2010	Skutočnosť 2010	Plnenie %	
610	Mzdy, platy a os. osobné vyrovnania	267 702,00	267 702,31	100,00	279 767,58	279 767,58	100,00	
620	Poistné, prís. do poisťovní	 96 869,00	  96 868,86	 99,99	102 686,00	102 685,46	 99,99	
630	Tovary a služby	206 474,00	206 448,03	 99,98	139 707,00	139 685,15	 99,98	
	Rodinné prídavky	    2 430,00	    2 429,75	 99,98	      -	      -	    -	
640	Bežné transfery	    2 135,00	    2 135,99	 99,99	   1 666,00	   1 666,29	100,00	
    	Bežné výdavky spolu:	575 610,00	575 583,94	 99,99	523 826,00	523 804,48	 99,99	
700	Kapitálové výdavky	   3 480,00	    3 480,00	100,00	     -	  -	  -	

	Bežné a kapitálové výdavky spolu:	579 090,00	579  063,94	 99,99	523 826,00	523 804,48	 99,99	
     Z uvedenej tabuľky vyplýva, že stanovené príjmy boli splnené a výdavky neboli prekročené.
a/ Príjmy rok 2009 a rok 2010
     Z celkových príjmov v roku 2009 vo výške 46 476,02 € predstavujú najväčšiu časť príjmov poplatky za stravné (položka 223 003) vo výške 20 832,75 €. Príjmy z prenajatých budov, priestorov a objektov (položka 212 003) vo výške 19 895,52 €. Ďalej to boli príjmy za ŠKD (položka 223 002) vo výške 1 905,56 €. Ostatné príjmy (položka 292) sú z náhrad z poistného plnenia vo výške 3 093,67 € a na položke (292 027) iné príjmy vo výške 748,52 €, čo je v položke (292) spolu 3 842,19 €.
      Z celkových príjmov v roku 2010 vo výške 62 493,95 € predstavujú najväčšiu časť príjmov poplatky za stravné vo výške 26 369,51 € (položka 223 003), príjmy z prenajatých budov, priestorov a objektov (položka 212 003) boli v sume 23 138,94 €. Ďalej to boli príjmy za ŠKD vo výške 1 093,91 € a príjem z predaja tovaru vo výške 14,01 €. Granty boli poskytnuté vo výške 11 309,34 (položka 312) z Úradu práce, sociálnych veci a rodiny v Košiciach za teoretickú a praktickú prípravu zamestnancov na získanie nových vedomostí a odborných zručností. Ostatné príjmy (položka 292) vo výške 568,24 € pozostávajú z náhradného poistného plnenia a príjmov z dobropisov.
     Organizácia sústreďuje všetky príjmy svojho rozpočtu na príjmovom rozpočtovom účte č. 9308977003 vedeným v DEXIA banke Slovensko a.s. ZŠ všetky príjmy v roku 2009 odviedla na účet zriaďovateľa Mesta Košice (výpis účtu č. 24), okrem sumy 417,60 € z dôvodu, že táto suma bola pripísaná na účet zriaďovateľa dňa 31. 01. 2010 (výpis z účtu č. 1). V roku 2010 ZŠ odviedla všetky príjmy na účet zriaďovateľa (výpis č. 24 zo dňa 16. 12. 2010). Konečný zostatok na účte bol nulový.
-	Príjmy z vlastníctva (položka 212)

	Ku dňu 31. 12. 2009 bolo platných a účinných celkovo 8 zmlúv o krátkodobom nájme nebytových priestorov v zmysle § 3 písm. d/ Pravidiel prenajímania školského majetku vo vlastníctve mesta Košice (ďalej Pravidlá).
	ZŠ vykazuje príjmy za prenájom priestorov v celkovej výške 19 895,52 €.

	Vykonanou kontrolou nájomných zmlúv a úhrad za nájomné a služby spojené s nájmom bolo zistené:

1/ V Zmluve o nájme nebytových priestorov č. 247072009 zo dňa 01. 10. 2009 na prenájom telocvične s nájomcom JUDr. M. S. Humenská 14, Košice, na celkom 37 hod.  s nájmom 20 €/hod nevykonal prenajímateľ aktualizáciu výšky nájomného za rok 2010 na sumu 21 €/hod. podľa platných Pravidiel. Postupoval v rozpore s čl. VIII. Ods. 2 predmetnej zmluvy, kde je uvedené: „Zmluvné strany sa zaväzujú všetky zmeny identifikačných údajov a iných skutočností potrebných pre riadne a bezproblémové plnenie zmluvy, bezodkladne písomne oznámiť druhej zmluvnej strane“.
     Uvedeným opomenutím prenajímateľa došlo k neoprávnenému finančnému zvýhodneniu nájomcu vo výške 22 € a znevýhodneniu prenajímateľa.

2/ V Zmluve o nájme nebytových priestorov č. 247082009 zo dňa 19. 11. 2009 o prenájme telocvične s nájomcom Súkromné školské stredisko záujmovej činnosti Kometa na celkom 210 hod. s nájmom 20 €/hod. nevykonal prenajímateľ aktualizáciu v zmysle Pravidiel, kde došlo k odlišnej úprave prenájmu športových zariadení škôl pre súkromné a cirkevné strediská záujmovej činnosti( § 6 ods.1 písm. b/ ), a to minimálne za prevádzkové náklady.
     Prevádzkovateľ mal v zmysle platných Pravidiel dodatkom upraviť predmetnú zmluvu o ustanovenie o platbách za služby spojené s nájmom (prevádzkové náklady) a spôsob ich výpočtu (výpočtový list).
     Prenajímateľ postupoval v rozpore s čl. VIII. ods.2 predmetnej zmluvy, kde je uvedené: „Zmluvné strany sa zaväzujú všetky zmeny identifikačných údajov a iných skutočností potrebných pre riadne a bezproblémové plnenie zmluvy, bezodkladne písomne oznámiť druhej zmluvnej strane„.

     V ostatných 6 zmluvách o krátkodobom nájme nebytových priestorov neboli zistené žiadne nedostatky. Výška nájomného bola určená v súlade s Pravidlami platných v čase podpisovania nájomných zmlúv, platby za služby spojené s nájmom (prevádzkové náklady) sú v súlade s výpočtovými listami.

     Ku dňu 31. 12. 2010 bolo platných a účinných celkom 17 zmlúv o nájme nebytových priestorov, z toho :
-	 8 zmlúv dlhodobých
-	 9 zmlúv krátkodobých

     ZŠ vykazuje príjmy za prenájom priestorov v celkovej výške 23 138,94 €.

     Vykonanou kontrolou nájomných zmlúv a úhrad za nájomné a služby spojené s nájmom bolo zistené:

1/ V nájomnej zmluve č. 247022007 zo dňa 23. 05. 2007 na prenájom pozemku na umiestnenie dvoch kusov zariadení slúžiacich na reklamu – billboardov s nájomcom Akzent Media s.r.o. nevykonal prenajímateľ úpravu výpočtu nájomného na rok 2010 v zmysle § 8 písm. b/ Pravidiel, kde sa odlišne od predchádzajúcej úpravy postupuje pri výpočte nájomného, pričom sa vychádza z plochy pôdorysného priemetu zariadenia a zároveň sa mení suma nájmu minimálne na 300 € ročne za každý m² plochy, ktorú zariadenie zaberá.
     Opomenutím prenajímateľa vykonať úpravu výpočtu nájomného bol nájomca zvýhodnený celkovo o sumu 484,33 € na rok 2010.

2/ V Zmluve o krátkodobom nájme nebytových priestorov č. 247062010 zo dňa 26. 10. 2010 na prenájom telocvične pre nájomcu  Ing. P. S. -  Expo, spolu na 51 hod. bola nesprávne vypočítaná výška nájmu.
     V zmysle § 6 ods.2 písm. b/ bod 2 Pravidiel bol nájom určený na sumu 21€/hod. Nesprávnym výpočtom 51hod. x 21 € = 714 € bol neoprávnene finančne zvýhodnený nájomca, nakoľko správny výpočet nájmu mal byť 51hod. x 21 € = 1071 €. Vznikol tak rozdiel v neprospech prenajímateľa vo výške 357 €.
     S návrhom predmetnej zmluvy vyjadrilo vtedajšie oddelenie školstva MMK súhlas pred podpisom zmluvy dňa 20. 10. 2010 bez pripomienok k nesprávnemu výpočtu, čo svedčí o formálnom a nedôslednom prístupe pri kontrole a schvaľovaní obsahu návrhu predmetnej zmluvy.

     Osobitnú kapitolu tvoria dlhodobé nájomné zmluvy so Súkromnou základnou školou Slobody 1, Košice.

     Zmluvami o nájme č. 201/2004 zo dňa 15. 03. 2004, č. 24752004 zo dňa 24. 01. 2005 a č. 24762005 zo dňa 14. 12. 2005 boli nájomcovi Súkromnej základnej škole Slobody 1 prenajaté nebytové priestory v celkovej výmere 783 m² za účelom zabezpečenia výchovno-vzdelávacieho procesu žiakov školy.
     V zmysle vtedy platných Pravidiel bol dohodnutý nájom 1 Sk/ m²/rok, čo v súčasnej dobe predstavuje sumu 25,99 €/rok.
     Vzájomné vzťahy a komunikácia nájomcu a prenajímateľa sú od samého počiatku poznamenané častými nezhodami a rozpormi, čoho dôsledkom je skutočnosť, že do dnešného dňa nebola zo strany nájomcu prijatá dohoda o úprave výšky nájomného podľa nových Pravidiel.
     Vzhľadom ku skutočnosti, že nepriaznivý stav vo vzájomných vzťahoch naďalej pretrváva a dohody nie sú vzájomne akceptovateľné, rozhodol sa prenajímateľ uskutočniť právne úkony smerujúce k ukončeniu zmluvných vzťahoch na miestne a vecne príslušnom Okresnom súde Košice II. V súčasnej dobe  prebiehajúce súdne konania a nie sú ešte právoplatne ukončené.     
b/ Výdavky rok  2009 a rok 2010
     Z celkovej sumy 579 063,94 € bežných výdavkov k 31. 12. 2009 predstavujú výdavky na mzdy a prislúchajúce odvody (položka 610 a 620) vo výške 364 571,17 €, čo je 62,96 % z bežných výdavkov. Bežné transfery (položka 640) predstavujú výdavky na úhradu odstupného a nemocenských dávok vo výške 2 134,99 €. Ostatné výdavky vo výške 206 448,03 € boli čerpané na položke 630 – tovary a služby, čo je 35,65 % čerpanie. Z celkových výdavkov na položke 630 tovary a služby boli čerpané nasledovne:
-	Cestovné náhrady (631)                           vo výške                           147,03 €
-	Energie, voda a komunikácie (632)                                               72 984,45 €
-	Material (633)                                                                              13 223,30 €
-	Rutinná a štandardná údržba (635)                                               96 372,36 €
-	Služby (637)                                                                                23 720,89 €
Tovary a služby (pol 630)                                                               206 448,03 €

     Okrem týchto výdavkov ZŠ boli poskytnuté finančné prostriedky na rodinné prídavky vo výške 2 429,75 € (položka 637 006) a dávky sociálneho zabezpečenia.
     Z celkovej sumy 523 804,48 € bežných výdavkov k 31. 12. 2010 predstavujú výdavky na mzdy a prislúchajúce odvody (položka 610 a 620) sumu 382 453,04 €, čo je 73,014 % z bežných výdavkov. Bežné transfery (642) predstavujú finančné prostriedky na úhradu odstupného a nemocenských dávok v sume 1 666,29 €. Ostatné výdavky o výške 139 685,15 € boli čerpané na položke 630 – tovary a služby a to nasledovne:
-	Cestovné náhrady (pol 631)                         vo výške                        339,33 €
-	Energie, voda, komunikácie (632)                                                 77 294,75 €
-	Materiál ( 633)                                                                               5 929,59 €
-	Rutinná a štandardná údržba (635)                                                 6 046,41 €
-	Služby (pol. 637)                                                                          50 075,07 €
Tovary a služby (pol 630)                                                                139 685,15 €

	Kontrolu účtovných dokladov čerpaných v roku 2010 nebolo zistené neefektívne vynakladanie finančných prostriedkov ani porušenie externých a interných predpisov. Tieto boli vynaložené na krytie nevyhnutných potrieb.
-	Kapitálové výdavky
    	Magistrát mesta Košice, oddelenie školstva listom č. A/2009/17963 zo dňa 18. 11. 2009 na základe Akceptačného listu poskytol ZŠ finančné prostriedky na nákup gastrotechnického zariadenia (elektrická trojtrúbová pec) v sume 3 480 € pre školskú kuchyňu od dodávateľa Elektroservis VV s.r.o., predaj a servis gastrotechniky a nerezových doplnkov, Vranov nad Topľou. 
	ZŠ má spracovanú smernicu, ktorou sa upravuje postup pri uzatváraní zmlúv na dodanie tovarov, služieb a prác v podmienkach ZŠ s účinnosťou od 01. 01. 2009.
     	Nákup gastrotechnického zariadenia ZŠ zabezpečovala v zmysle § 102 zákona č. 25/2006 Z. z. o verejnom obstarávaní v znení neskorších zmien. Výber dodávateľa pri zadávaní zákaziek s nízkymi hodnotami bol realizovaný formou prieskumu trhu. Kritériom výberu dodávateľa bola najnižšia cena.
-	Pri kontrole čerpania bežných výdavkov v roku 2009 boli zistené nasledujúce nedostatky:
a/  Faktúra od dodávateľa TREND Košice s.r.o.
     Magistrát mesta Košice pod číslom A/2009/10463 zaslal ZŠ dňa 12. 06. 2009 Akceptačný list na základe žiadosti zo dňa 02. 06. 2009 o poskytnutie finančných prostriedkov na výmenu okien a mreží v telocvični, výmenu 4 vchodových dverí do pavilónov, opravu a rekonštrukciu elektroinštalácie v telocvični, opravu a rekonštrukciu šatní a umyvárne v telocvični, rekonštrukciu sociálnych zariadení v hlavnom pavilóne areálu ZŠ v celkovej sume 83 000 € na vykonanie nasledovných prác:
-	Výmena okien a mreže na okná v telocvični                vo výške                        15 265 €
-	Výmena 4 x vchodových dverí do pavilónov                                                      8 426 €
-	Rekonštrukcia  elektroinštalácie v telocvični                                                     18 422 € 
-	Rekonštrukcia šatní a umývarky v telocvični                                                     19 325 €
-	Rekonštrukcia sociálnych zariadení v hlavnom pavilóne                                      8 311 €
Spolu bez DPH:                                                                                              69 748 €
DPH                                                                                                               13 252 €
S p o l u :                                                                                                        83 000 €
V Akceptačnom liste je uvedené, že ZŠ môže uzavrieť zmluvný vzťah (objednávka, ZoD s nimi vybratým dodávateľom na realizáciu prác). V ZoD zo dňa 18. 06. 2009 je v článku II.  – predmet zmluvy bod 3. Uvedené, že všetky práce a dodávky, ktoré bude zhotoviteľ realizovať musia byť schválené stavebným dozorom objednávateľa. Stavebný dozor zabezpečovalo za objednávateľa Stredisko služieb Škole – Nižná úvrať Košice, zastúpené Ing. I. W.  Akceptačný list podpísala Mgr.H.J. bývalá vedúca odd. školstva MMK. ZŠ ako objednávateľ uzavrela so zhotoviteľom Trend Košice s.r.o. ZoD č. 002/2008 zo dňa 18. 06. 2009 na sumu 69 747,90 € bez DPH (83 000 €  vrátane DPH). 
V článku V – platobné podmienky bod 5 je uvedené, že súčasťou faktúry bude aj súpis vykonaných prác a dodávok pri realizácii diela, potvrdený dozorom objednávateľa. Kontrolou účtovných dokladov boli zistené nasledujúce nedostatky:
-  Likvidačný list k faktúre č. 9400155 zo dňa 24. 06. 2009 zapísaný pod KDF 240/09 Trend Košice s.r.o. boli fakturované práce za prvú etapu dodávky, demontáže a montáže okien a kovových mreží na objekte telocvični a dodávku, demontáž a montáž vchodových dverí do jednotlivý pavilónov objektu školy, následné vysprávky a odvoz stavebného odpadu. Na faktúre je uvedený súpis materiálu a prác bez uvedenia jednotkových cien, a to:
     -    9 ks okien o rozmere 2200/1600 mm
-	5 ks okien o rozmere 730/680 mm
-	4 ks vchodových dverných stien o rozmere 2630/2050 mm
-	9 ks oceľových mreží na okná
Celková fakturovaná suma bez DPH 32 967,00 € spolu s DPH 39 230,73 €
 - Likvidačný list k faktúre č. 9400195 zo dňa 04. 08. 2009 od dodávateľa Trend – Košice s.r.o, kde boli fakturované práce za druhú etapu dodávky rekonštrukčných prác elektroinštalácie, rozvody vody a kanalizácie, kúrenia, omietok, obkladov, dlažieb a zriaďovacích predmetov v priestoroch šatní a chodby pri telocvični ako aj v hlavnej budove ZŠ. Cena bez DPH je 36780,90 € a celková fakturovaná suma 43 769,27 €.
     Z uvedených zistení vyplýva, že faktúry od dodávateľa Trend – Košice s.r.o sú vystavené v obidvoch prípadoch bez súpisu vykonaných prác. Na príslušných faktúrach nie sú uvedené jednotkové ceny za vykonané práce, množstvá nákupu materiálu a chýba výkaz výmer prác. Zmluva o dielo bola vystavená na celkovú sumu 83 000 € s DPH, pričom rozpočet prác nebol súčasťou ZoD. Nie je zrejme, na základe čoho a akých podmienok bol vybratý dodávateľ ako najlepší s najnižšou cenovou ponukou.
     Všetky faktúry boli uhradené. Faktúry za vecnú, cenovú a číselnú správnosť podpísala riaditeľka ZŠ a Likvidačný list č. 240/09 k faktúre č. 9400155 podpísala a za formálnu správnosť bola zodpovedná bývala hospodárka ZŠ A. Dz. dňa 22. 7. 2009, ktorá je toho času na materskej dovolenke. Likvidačný list faktúry č. 9400195 na sumu 43 769,27 € podpísala a za formálnu správnosť bola zodpovedná S. A., ktorá vykonávala funkciu hospodárky na ZŠ do 01. 10. 2010.
     Kontrolná skupina dňa 08. 11. 2011 kontrolou vykonanou na tvári miesta zistila, že fakturované okná o rozmeroch 2200/1600 mm nezodpovedajú skutočnosti, nakoľko okná majú v skutočnosti rozmery 2200/1300 mm.
b/ Faktúra od dodávateľa INUP s. r. o. Michalovce
      Faktúrou č. 2009064 zo dňa 14. 12. 2009 pod číslom  KDF č. 332 vo výške 2 051,22 € s DPH boli fakturované dodávateľom INUP s. r. o. Michalovce za práce, dodávku tovaru a služieb. Na faktúre je uvedené: Fakturujeme Vám na základe cenovej ponuky úpravu triedy. Pri faktúre je priložený rozpočet vo výške 1 723,72 € bez DPH, spolu s DPH 2 051,22 €. Krycí list rozpočtu je podpísaný zhotoviteľom zo dňa 07. 12. 2009, objednávateľom nie je rozpočet podpísaný. Chýba dátum a podpis objednávateľa.
     Faktúrou č. 2009063 zo dňa 16. 12. 2009 pod číslom KDF č.333 vo výške 6 657,83 € s DPH boli fakturované dodávateľom INUP s.r.o. Michalovce za úpravu tried a chodby v pavilóne „A“. Aj v tejto faktúre je uvedené, že práce sú fakturované na základe cenovej ponuky. Pri faktúre je doložený rozpočet v sume 5 594,82 € bez DPH, spolu s DPH 6 657,83 €. Krycí list rozpočtu je podpísaný zhotoviteľom 07. 12. 2009. Objednávateľ krycí list rozpočtu nepodpísal.
    Kontrolou účtovných dokladov bolo zistené, že ani pri jednej faktúre sa nenachádza rozpis vykonaných prác (súpis vykonaných prác podľa skutočne vykonaných prác) zo strany zhotoviteľa, ktorý by dokumentoval rozsah skutočne vykonaných prác. Ďalej bolo zistené, že práce boli vykonané bez uzavretej objednávky, ZoD ani cenovej ponuky. Krycí list k faktúram bol doložený až po dožiadaní kontrolnej skupiny počas výkonu kontroly. Faktúry za vecnú, cenovú a číselnú správnosť podpísala dňa 30. 12. 2009 riaditeľka ZŠ Mgr. Z. H. a za formálnu správnosť faktúru podpísala  S. A. bývala hospodárka ZŠ, v tejto dobe je vedúca školskej jedálne.
c/ Faktúry od dodávateľa Ing. M. Š., Ovručská 7, Košice
-	Faktúrou č. 23/2009 zo dňa 25. 09. 2009 zapísanou v KDF pod. č. 283/09 v čiastke 546,21 € s DPH,
-	Doplatkom k faktúre č. 23/2009 zo dňa 25. 09. 2009 zapísanou v KDF pod č. 283/09 v čiastke 130,90 € s DPH
-	Faktúrou č. 24/2009 zo dňa 25. 09. 2009 zapísanou v KDF pod č. 285/09 v čiastke 426,00 € s DPH
-	Faktúrou č. 35/2009 zo dňa 29. 12. 2009 zapísanou v KDF pod č. 330 v čiastke 773,5O € s DPH
Dodávateľom boli fakturované elektromontážne práce a dodávka elektroinštalačného materiálu v priestoroch kuchyne a pavilónu „A“ v objekte ZŠ v celkovej čiastke 1876,61 € s DPH.
     Práce boli realizované na základe objednávok č. 2/09 zo dňa 16. 09. 2009 a č. 14/09 zo dňa 29.12.2009, ktoré vystavila a podpísala riaditeľka školy Mgr. Z. H.
     Dodávateľ bol vybratý priamym zadaním bez uskutočneného prieskumu trhu, v rozpore so Smernicou, ktorou sa upravuje postup pri uzatváraní zmlúv na dodanie tovarov, služieb a prác v podmienkach ZŠ účinnou od 01. 01. 2009.
     Kontrolou predmetných účtovných dokladov bolo zistené, že neobsahujú cenovú ponuku,  súpis vykonaných prác a použitého materiálu. Len v jednom prípade, a to pri faktúre č. 23/2009 zo dňa 25.09. 2009 na sumu 546, 21 € s DPH obsahujú účtovné doklady okrem objednávky aj krycí list rozpočtu na celkovú sumu 1103,70 € ale nepodpísaný objednávateľom a bez dátumu.
     Na likvidačných listoch jednotlivých faktúr potvrdzovala rozpočtové krytie, správnosť rozpočtovej klasifikácie a formálnu správnosť svojim podpisom vtedajšia hospodárka ZŠ S. A. a vecnú, cenovú a číselnú správnosť riaditeľka školy Mgr. Z. H.
     Vzhľadom k neexistencii príslušných podkladových materiálov ako je  súpis vykonaných prác, bola  vecná, cenová a číselná správnosť jednotlivých faktúr vykonaná len formálne.
     Ďalej bolo kontrolou zistené, že dodávateľ Ing. Š. M., Ovručská 7, Košice predložil k úhrade faktúru č. 33/2009 zo dňa 22. 12. 2009 na sumu 1707,65 € s DPH za dodávku elektromateriálu bez objednávky a bližšej špecifikácie, na aký účel bol materiál zakúpený a použitý. Faktúra bola uhradená so súhlasom hospodárky a riaditeľky školy.
V.	Čerpanie sociálneho fondu
     Základná škola má vypracované Zásady tvorby a čerpania sociálneho fondu. ZŠ prispieva do sociálneho fondu v zmysle zákonom č. 152/1994 Z. z. , 280/1995 Z. z. a zákonom č. 313/2005 Z. z.. Tvorba fondu a čerpanie fondu sa vedie na osobitnom účte č. 9308971007/5600 vedenom v Dexia banke a.s. Slovensko a. s. Košice.
    Zúčtovanie prostriedkov sociálneho fondu za kalendárny rok vykonáva zamestnávateľ najneskôr do 31. 01. nasledujúceho roka. Zostatok fondu sa prevádza do nasledujúceho roka  v zmysle § 6 ods. 3 zákona o sociálnom fonde. ZŠ vykazuje za kontrolované obdobie prídel do sociálneho fondu nasledovne:
-	rok 2009 (položka 637 016)                            vo výške                        3 398,30 €
-	rok 2010 (položka 637 016)                                                                 2 387,21 €
Zostatok k 31.12.2009 vo výške 1 435,71 € a zostatok k 31. 12. 2010 vo výške 1 757,92 bol prevedený do nasledujúcich období.
     Kontrolou účtovnej dokumentácie čerpania finančných prostriedkov zo SF bolo zistené:     
     a/ rok 2009
     Kontrolou bolo zistené, že dňa 20. 05. 2009 sa uskutočnil tematicky zájazd po košickom regióne pre zamestnancov školy. Rada sociálneho fondu ( ďalej len SF ) schválila príspevok na svojom zasadaní dňa 05. 05. 2009 takto :
-	Príspevok na cestovné vo výške 173 €
-	Príspevok na vstup do wellness vo výške 430 €
-	Príspevok na stravné vo výške 160 €
Kontrolou príslušných účtovných dokladov bolo zistené, že :
-	Zúčtovanie cestovného sa realizovalo len príjmovým pokladničným dokladom zo dňa 25.05.2009 vystaveným dodávateľom USK Stavebno-dopravná firma Ing. Š. U.  Šarišské Bohdanovce 138, na sumu 172 €. Ku správnemu vyúčtovaniu cestovného chýba denný záznam o výkone a prevádzke vozidla s uvedením času začatia a ukončenia prepravy, rozpis najazdených km, počet prepravovaných osôb a faktúra.
-	Vstup do wellness bol zúčtovaný zálohovou faktúrou č. 1090024 zo dňa 07. 05. 2009 na sumu 430,50 € od dodávateľa Domica Komplex s.r.o Rožňava. Zo strany ZŠ bola zálohová faktúra uhradená na účet dodávateľa dňa 13. 05. 2009. Uvedené zúčtovanie vstupu do wellness pre zamestnancov školy je v rozpore so Zásadami tvorby a čerpania SF na rok 2009, nakoľko v čl. IV – Použitie fondu, ods. 2, bod 2.2 – zdravotno-rehabilitačná činnosť sa uvádza: „zamestnanec môže dostať peňažný príspevok zo SF do výšky 50 €/rok na základe žiadosti odsúhlasenej Radou SF a dokladu o zaplatení poplatku za zdravotno-rehabilitačnú činnosť v zariadení určenom na vykonávanie zdravotno-rehabilitačnej činnosti“. Použitie finančných prostriedkov zo SF na tento účel mohlo byť realizované len vyššie uvedeným spôsobom. Žiadny zo zamestnancov školy nepodal žiadosť na Radu SF a nepredložil doklad o zaplatení poplatku.
-	Pri kontrole zúčtovania stravného neboli zistené žiadne nedostatky.
Kontrolou zápisnice zo zasadnutia Rady SF zo dňa 11. 11. 2009 bolo zistené, že Rada SF prerokovala a schválila :
1/ príspevok na zdravotno-rehabilitačnú činnosť pre každého zamestnanca školy formou zakúpenia permanentky vo výške 8,64 €, spolu 311,04 €. ZŠ uhradila faktúru č. 11006 od dodávateľa Top Figura s.r.o Košice na sumu 311,04 € dňa 15. 12. 2009
2/ príspevok vo výške 30 € na zakúpenie peňažných poukážok pre každého zamestnanca školy v celkovej výške 1118,56 €. Dodávateľ Sodexho Pass s.r.o Bratislava vystavil „proforma“ faktúru č.0300001360 zo dňa 11. 11. 2009 na sumu 1118,56 €, ktorú ZŠ uhradila bankovým prevodom dňa 12. 11. 2009.
Ad 1/
Príspevok na zdravotno-rehabilitačnú činnosť vo výške 8,64 € na zakúpenie permanentky do Rehabilitačného centra Ruženka bol schválený v rozpore so Zásadami tvorby a čerpania SF na rok 2009, nakoľko podľa čl. IV, ods. 2, bod 2.2 sa uvádza:
„Zamestnanec môže dostať peňažný príspevok zo SF do výšky 50 €/rok na základe žiadosti odsúhlasenej Radou SF a dokladu o zaplatení poplatku za zdravotno-rehabilitačnú činnosť v zariadení určenom na vykonávanie zdravotno-rehabilitačnú činnosť „
     V uvedenom prípade žiadny zo zamestnancov školy nepredložil doklad o zaplatení poplatku, ani žiadosť odsúhlasenou Radou SF.
Ad 2/
Rada SF schválila príspevok vo výške 30 € na zamestnanca školy formou peňažných poukážok v rozpore so Zásadami tvorby a čerpania SF na rok 2009, nakoľko v čl. IV ods. 3, bod 3.1 – 5 sa uvádza, že zo strany SF sa poskytne príspevok na : 
„Zakúpenie poukážok maximálne v hodnote 20 € na jedného zamestnanca ročne. K vyplateniu peňažného daru je treba priložiť doklad o zakúpení poukážok a zoznam zamestnancov „
Rada SF prekročila povolený limit o 10 € na jedného zamestnanca školy.
b/ rok 2010
     Kontrolou bolo zistené, že v dňoch 15. 10. – 17. 10. 2010 sa uskutočnil tematicky zájazd pre zamestnancov školy. Rada SF v súlade so Zásadami tvorby a čerpania SF na rok 2010 schválila príspevok na predmetný zájazd dňa 16. 9. 2010 takto :
-	Príspevok na cestovné autobusom vo výške 380 €
-	Príspevok na ubytovanie vo výške 570 €
-	Príspevok na stravné vo výške 115 €
Kontrolou účtovných dokladov bolo pri faktúre č. 20100265 zo dňa 19. 10. 2010 na sumu 115 € od dodávateľa J. Dž. Tatranská 393, Smižany zistené, že z uvedeného dokladu nie je jednoznačne zrejme, akému počtu osôb bolo stravovanie poskytnuté a v akej jednotkovej cene.
     Kontrolou ďalších účtovných dokladov na cestovné a ubytovanie neboli  zistené nedostatky, spĺňali všetky náležitosti v zmysle zákona č. 431/2002 Z. z.  o účtovníctve.

VI.	    Pokladnica
     ZŠ má pre svoje činnosti zriadené dve pokladnice. Jedna slúži pre potreby školy a druhá pre potreby školskej jedálne. Vedenie pokladničnej agendy a výkon pokladničných operácií zabezpečuje v pokladnici ZŠ hospodárka školy a v ŠJ vedúca jedálne.
     Kontrolou vedenia pokladničných kníh bolo zistené, že pokladničná kniha ZŠ aj ŠJ sa vedie písomnou prepisovou formou.
     Zákon č. 431/2002 Z. z. o účtovníctve v znení neskorších zmien v § 29 ods. 3 ukladá účtovnej jednotke povinnosť inventarizovať peňažné prostriedky v hotovosti najmenej 4 - krát za účtovné obdobie. Účtovným obdobím je kalendárny rok ( § 3 ods. 3 zák. o účtovníctve )
     Kontrolou zápisov v pokladničnej knihe ZŠ aj ŠJ bolo zistené, že inventarizácia peňažných prostriedkov v hotovosti nebola zaznamenaná v pokladničných knihách v zmysle ustanovenia § 29 ods. 3 zák. č. 431/2002 Z. z. o účtovníctve.
     Pri kontrole inventarizácie majetku a záväzkov bolo zistené, že ŠJ vyhotovila v roku 2009 a 2010 inventúrny súpis pokladne 4 krát ročne. Kontrolou neboli zistené rozdiely medzi fyzickým a účtovným stavom.
     Inventarizácia peňažných prostriedkov v pokladni školy v roku 2009 vykonaná nebola. Inventarizácia peňažných prostriedkov v období roka 2010 bola vykonaná v pokladni ZŠ len 1 – krát, a to ku dňu 31. 12. 2010. 
     Uvedené kontrolné zistenia ukazujú, že účtovná jednotka porušila § 29 ods. 3 zák. č. 431/2002 Z.z. o účtovníctve tým, že peňažné prostriedky v hotovosti neboli v pokladni ZŠ za účtovné obdobie inventarizované najmenej 4 krát. Ďalej bolo zistené, že v pokladničných knihách za kontrolované obdobie nie je stanovený denný finančný limit.
   -  Dotácie pokladne
1/ Príjmy finančných prostriedkov do pokladne školy z výdavkového účtu za účelom dotácie pokladne nie sú na príjmových pokladničných dokladov (PPD) podpisované príjemcom, t.j. pokladničkou školy a to:
-	PPD č. 675/09 zo dňa 21. 08. 2009 vo výške   70,00 €
-	PPD č. 676/09 zo dňa 24. 08. 2008 vo výške   70,00 €
-	PPD č. 805/09 zo dňa 18. 12. 2009 vo výške   70,00 €
-	PPD č. 693/09 zo dňa 17. 09. 2009 vo výške   70,00 €
-	PPD č. 702/09 zo dňa 23. 09. 2009 vo výške   70,00 €
-	PPD č. 279/09 zo dňa 20. 12.2010 vo výške    70,00 €
2/ Ostatné kontrolné zistenia pokladne
     Kontrolou pokladničnej knihy ZŠ bolo zistené, že v pokladničnej knihe boli niektoré zápisy prepisované bez uvedenia opravného zápisu, dátumu a osoby, ktorá opravu vykonala, napr.:
- por. číslo 192 zo dňa 05. 10. 2010 na pokladničnom liste 0829713
- por. číslo 195 zo dňa 07. 10. 2010 na pokladničnom liste 0829713
- por. číslo 169 zo dňa 14. 09. 2010 na pokladničnom liste 0829711
- por. číslo 92 zo dňa 26. 09. 2010 na pokladničnom liste   0829705 

     Podľa § 34 ods. 2 zák. č. 431/2002 Z. z. o účtovníctve sa oprava musí vykonať tak, aby bolo možné určiť zodpovednú osobu, ktorá vykonala príslušnú opravu, deň jej vykonania a obsah opravovaného účtovného záznamu pred opravou aj po oprave.

3/ Cestovné náhrady
     ZŠ má vypracované Zásady upravujúce pracovné cesty a vyplácanie náhrad pri pracovných cestách v zmysle zák. č. 283/2002 Z. z. o cestovných náhradách, ktoré nadobudli účinnosť 01.01.2010.
     Kontrolou boli v niektorých prípadoch zistené nedostatky, ktoré nie sú v súlade s platnými Zásadami, napr. :
-	CP bez čísla zo dňa 21. 04. 2010 je neúplný, chýba podpis oprávneného na povolenie služobnej cesty, dátum a podpis účtovateľa, pri CP nie sú doložené cestovné lístky za použitie dopravného prostriedku.
-	Na CP zo dňa 12. 12. 2010, CP zo dňa 20. 12. 2010 a CP zo dňa 09. 12. 2010 chýbajú dátumy a podpisy pracovníka, ktorý vyúčtovanie upravil, mená spolucestujúcich, dátum a podpis účtovateľa.
-	CP č. 1/09 a 02/09 zo dňa 27. 03. 2009 je neúplný, chýba zoznam spolucestujúcich, ktorí sa zúčastnili služobnej cesty, chýba dátum a podpis účtovateľa.

     Kontrolovaný subjekt v stanovenej lehote ku kontrolným zisteniam nepodal námietky.
     Súčasťou správy o výsledku kontroly sú prijaté opatrenia na nápravu nedostatkov zistených následnou finančnou kontrolou a na odstránenie príčin ich vzniku.

     V Košiciach, 23. 11. 2011

                                                                                 	 	Ing. Hana Jakubíková
                                                                          		     Hlavný kontrolór mesta Košice

- Text správy neprešiel jazykovou úpravou -